Leino Molander

Jean Leino Molander (1. joulukuuta 1884 Kokkola − 16. tammikuuta 1957) oli suomalainen toimitusjohtaja. Hän omisti osake-enemmistöt perustamissaan Dayton Vaaka Oy:ssä ja Leino Molander ja K:i Oy:ssä ja oli molempien yritysten toimitusjohtajana.
Leino Molander kävi Raahen Porvari- ja Kauppakoulun ja meni liikealalle aluksi Axel Jägerroosin agentuuri- ja speditioniliikkeeseen Viipurissa. Vuonna 1909 hän perusti Viipuriin samalla alalla toimineen oman toiminimen aluksi Hiitola &amp; Molander-nimisenä, ja muutamia vuosia myöhemmin nimeksi vaihtui Erikkilä &amp; Molander.
Ensimmäisen maailmansodan puhjettua 1914 Molander muutti Helsinkiin ja perusti Leino Molander ja K:i Oy:n, jolla oli sodan ja sen aikaansaaman korkeasuhdanteen aikana sivuosastoja useimmissa Euroopan maissa. Toiminimi harjoitti liiketoimintaa vienti- ja tuontiliikkeenä Suomessa ja välittäjänä eri Euroopan maiden kesken. Vuonna 1923 Molander perusti yhdessä eräiden kotimaisten liikekumppaniensa kanssa Dayton Vaaka Oy:n, josta kehittyi oman alansa suurin yritys Pohjoismaissa. Dayton Vaaka Oy toimi aluksi Helsingissä Jääkärinkadulla. Dayton Vaaka Oy maahantoi ja myi automaattisia itsetoimivia Dayton- ja puoliautomaattisia Olland-myymälä- ja tarkkuusvaakoja sekä sähkötoimisia liha- ja kahvimyllyjä ja muita ravintolakoneita sekä raha-automaatteja. Dayton-vaakojen valmistaja oli yhdysvaltalainen Ohiossa toiminut Dayton Scale Company, joka aloitti vaakojen valmistamisen 1891. Vuodesta 1911 Dayton Scale Company oli osa Computing-Tabulating-Recording Companyä, josta tuli sittemmin IBM.
Dayton Vaaka Oy lopetti vaakojen maahantuonnin Yhdysvalloista vuonna 1927 ja siirtyi tekemään ostonsa Euroopasta. 1930-luvulla Dayton Vaaka Oy hankki, asensi ja huolsi raha-automaatteja palveluna Mannerheimin Lastensuojeluliitolle, kunnes vuonna 1933 yhtiö lahjoitti kaikki omistamansa raha-automaatit Mannerheimin Lastensuojeluliitolle. Vuodesta 1934 alkaen yhtiöllä oma konepaja, jossa valmistettiin itse kaikki Dayton-vaa'at sekä ravintolakoneet. Vuonna 1939 yhtiön liikevaihto oli 2,3 miljoonaa markkaa ja henkilökuntaa oli 35. Sotavuosien jälkeen Dayton Vaaka Oy laajensi toimintaansa teolliseen tuotantoon alkaen valmistaa omia mekaanisia vaakoja, lattiavaakoja, kahvimyllyjä sekä leikkelekoneita vähittäis- ja tukkukaupalle sekä teollisuudelle.
Leino Molanderin kuoltua Dayton Vaaka Oy oli hänen leskensä Else Molanderin ja kuolinpesänsä omistuksessa. Toimitusjohtajana oli Leino Molanderin tytär Marie-Louise. Yhtiö toimi Espoon Kilossa Kilonkallio 1–3:ssa vuosina 1956-1989. Vuonna 1989 Molanderit myivät kiinteistöosakeyhtiö Kiinteistö Oy Kilonportiksi muutetun alkuperäisen Dayton Vaaka Oy:n, jolla sittemmin oli useita omistajia. Samana vuonna he perustivat vaakaliiketoiminnalle uuden Dayton Vaaka Oy:n, joka toimii nykyisin nimellä Dayton Group Oy. Yhtiön toimitusjohtajaksi tuli 1995 Leino Molanderin pojanpoika Jerker Molander (s. 1955). Vuonna 1998 toimitusjohtajaksi tuli Fred Ramberg ja Jerker Molander siirtyi yhtiön hallituksen puheenjohtajaksi. Vuonna 2000 Dayton osti vantaalaisen pikaruoka-alan laitetoimittajan Monilaite Oy:n liiketoiminnot ja vuonna 2005 Thomeko Oy:n päivittäistavarakaupan laitteiden liiketoiminnot. Samana vuonna yhtiö muutti Vantaan Tikkurilantielle ja sen palveluksessa oli 50 henkilöä. 2000-luvulla yhtiö laajensi toimintaansa Viroon, Latviaan ja Liettuaan sekä Venäjälle ja Valko-Venäjälle. Vuonna 2014 se osti liettualaiset yhtiöt Rolvika UAB:n ja Robiga UAB:n. Dayton vetäytyi Venäjältä ja Valko-Venäjältä 2010-luvun lopulta lähtien, ja lopullisesti vuonna 2022. Vuonna 2023 Dayton konsernin liikevaihto oli 55 miljoonaa euroa ja konsernin palveluksessa oli noin 300 henkilöä Suomessa, Virossa, Latviassa ja Liettuassa.